**ACORD**

**ÎNTRE**

**GUVERNUL REPUBLICII MOLDOVA**

**ȘI**

**GUVERNUL REPUBLICII ARMENIA**

**PRIVIND COOPERAREA ÎN DOMENIUL EDUCAȚIEI ȘI ȘTIINȚEI**

Guvernul Republicii Moldova și Guvernul Republicii Armenia (denumite în continuare „Părți”),

urmărind necesitatea dezvoltării și consolidării relațiilor existente între cele două țări, avînd drept scop dezvoltarea și intensificarea cooperării în domeniul educației și științei, au convenit asupra următoarelor acțiuni de cooperare:

**Articolul 1**

Părțile acceptă să coopereze în domeniul educației și științei în conformitate cu prezentul Acord, precum și cu legislația națională a țărilor lor și a normelor existente ale dreptului internațional.

**Articolul 2**

Părțile consimt să favorizeze stabilirea și dezvoltarea de relații directe între instituțiile de învățămînt secundar, profesional, superior și de cercetare în sfera lor de competență.

**Articolul 3**

Părțile încurajează desfășurarea programelor de schimb pentru cadrele didactice și de cercetare, profesori, studenți și elevi, pentru a prezenta una celeilalte experiența și realizările instituțiilor de cercetare și educaționale în domeniul educației și cercetării.

Părțile, în fiecare an, vor acorda, pe bază de reciprocitate, 2 burse de studii la ciclul II, învățămînt superior de master.

Termenele exacte și condițiile programelor de schimb vor fi reglementate prin acorduri corespunzătoare între instituțiile și organizațiile interesate ale Părților.

**Articolul 4**

Părțile vor încuraja elaborarea și implementarea programelor și proiectelor comune de cercetare pentru a dezvolta și intensifica cooperarea științifică între instituțiile respective.

**Articolul 5**

Părțile vor favoriza studierea și predarea limbii, literaturii, istoriei și culturii celeilalte țări în instituțiile lor educaționale și vor sprijini, în măsura posibilităților, schimbul de specialiști, materiale metodice și manuale.

**Articolul 6**

După necesitate, Părțile vor organiza schimb de delegații în vederea consolidării relațiilor, schimbului de experiență de lucru, organizării de discuții asupra problemelor legate de dezvoltarea cooperării, precum și conferințe pentru implementarea prezentului Acord.

**Articolul 7**

Părțile vor încuraja elaborarea și implementarea unor proiecte corespunzătoare pentru realizarea prezentului Acord.

**Articolul 8**

Asigurarea financiară a activităților prevăzute în prezentul Acord se va realiza în limita disponibilităților financiare ale Părților.

**Articolul 9**

Părțile pot amenda, prin înțelegere mutuală, prezentul Acord prin protocoale separate care vor intra în vigoare în conformitate cu prevederile Articolului 10 și vor constitui parte integrantă a prezentului Acord.

**Articolul 10**

Prezentul Acord va intra în vigoare la data recepționării ultimei notificări în scris, prin care Părțile se vor informa, prin canale diplomatice, despre îndeplinirea procedurilor interne necesare intrării acestuia în vigoare.

Acordul se încheie pentru o perioadă de 5 ani. Acțiunea acestuia se va prelungi în mod automat pe perioade consecutive de 5 ani, dacă nici una dintre Părți nu va notifica în scris, prin canale diplomatice, cu cel puțin șase luni înainte de expirarea termenului de aplicabilitate despre intenția de a denunța prezentul Acord.

Încetarea valabilității Acordului nu va afecta realizarea activităților de cooperare întreprinse în vederea implementării prezentului Acord, care vor fi în desfășurare la momentul încetării valabilității Acordului.

Semnat la\_\_\_\_\_\_\_\_\_\_\_\_\_ la \_\_\_\_\_\_ \_\_\_\_\_\_\_\_\_\_ în două exemplare originale, fiecare în limbile română, armeană și engleză, toate textele fiind egal autentice. În cazul apariției unor divergențe în interpretarea prevederilor prezentului Acord, textul în limba engleză va fi cel de referință.

PENTRU GUVERNUL PENTRU GUVERNUL

REPUBLICII MOLDOVA REPUBLICII ARMENIA